ธนารักษ์เร่ง ตีราคาที่ดิน รับเก็บภาษี
ธนารักษ์เร่งประเมินที่ดินรายแปลงที่เหลือ 13.4 ล้านแปลง หวังเสร็จครบ 32 ล้านแปลง ปี 2560 รองรับเก็บภาษีที่ดิน
4 พ.ย. 2559

ธนารักษ์เร่งประเมินที่ดินรายแปลงที่เหลือ 13.4 ล้านแปลง หวังเสร็จครบ 32 ล้านแปลง ปี 2560 รองรับเก็บภาษีที่ดิน
นายจักรกฤศฏิ์ พาราพันธกุล อธิบดีกรมธนารักษ์ เปิดเผยว่า กรมธนารักษ์มีภารกิจเร่งด่วนประเมินราคาที่ดินรายแปลงให้ครบ 32 ล้านแปลง เพื่อรองรับการเก็บภาษีที่ดินซึ่งกฎหมายได้ผ่านการพิจารณาของคณะกรรมการกฤษฎีกา และส่งกลับไปให้คณะรัฐมนตรี (ครม.) เห็นชอบส่งให้สภานิติบัญญัติแห่งชาติ (สนช.) พิจารณาแล้ว
อย่างไรก็ตาม ในปัจจุบันกรมธนารักษ์ได้ประเมินราคาที่ดินรายแปลงได้แล้ว 18.6 ล้านแปลง ส่วนที่เหลืออีก 13.4 ล้านแปลง จะประเมินได้เสร็จภายในปี 2560 โดยการดำเนินการจะรวดเร็วแบบก้าวกระโดด เพราะมีส่วนที่เจ้าหน้าที่ของกรมธนารักษ์ดำเนินการเอง และจ้างบริษัทเอกชนเข้ามาช่วยประเมิน และนำข้อมูลที่ประเมินทั้งหมดใส่เข้าระบบ เพื่อใช้เป็นฐานในการเก็บภาษีที่ดินและสิ่งปลูกสร้างตามกฎหมายใหม่จะมีผลบังคับใช้ในปีหน้าเช่นกัน
นายจักรกฤศฏิ์ กล่าวว่า การเก็บภาษีที่ดินและสิ่งปลูกสร้างใหม่จะช่วยลดความเหลื่อมล้ำ ทำให้การเก็บภาษีมีความเป็นธรรมมากขึ้น เพิ่มประสิทธิภาพการจัดเก็บรายได้ขององค์กรปกครองส่วนท้องถิ่น (อปท.) เนื่องจากมีฐานและอัตราการเก็บภาษีที่ชัดเจน
ทั้งนี้ นอกจากการเร่งประเมินราคาที่ดินรายแปลงแล้ว กรมธนารักษ์ยังได้จัดสัมมนาผู้บริหารและเจ้าหน้าที่ อปท.ทั่วประเทศตลอดปีนี้และปีหน้า เพื่อให้ความรู้สาระสำคัญของร่าง พ.ร.บ.ภาษีที่ดินและสิ่งปลูกสร้าง รวมถึงบทบาทหน้าที่ของ อปท. เมื่อกฎหมายมีผลบังคับจะได้ปฏิบัติหน้าที่ได้ทันทีอย่างไม่มีปัญหา